A Sóstó-legelő természetvédelmi terület természetvédelmi kezelési tervének kihirdetésével az érintettek számára áttekinthetőbbé, kiszámíthatóbbá válnak a terület táji és természeti értékei megőrzésének keretei és követelményei. A természetvédelmi célú előírások jogszabályban történő kihirdetése nagyban hozzájárul a Hernád völgyére és a Szerencsközi tájra egykor jellemző legelőterület táji és természeti értékeinek hatékony megőrzéséhez, fenntartásához. Elősegíti madárvonulások idején a területen megpihenő, táplálkozó madarak zavartalanságának, valamint a területen élő és fészkelő madárfajok életfeltételeinek biztosítását. A területen élő kisemlős (ürge) populáció fenntartása a ragadozó madárfajok fennmaradása szempontjából is kiemelkedő jelentőséggel bír.